有懷子肅讀其詩卷因成數語
作者：趙蕃
朝代：宋

paragraphs: 退之以文鳴，餘事尤長詩。
名家賈孟流，未必踰於斯。
淵明工五言，亦有歸來辭。
迺知意到處，百發無一虧。
孫侯絕人才，詩文俱中規。
究其所源流，蓋匪一日基。
有如審言門，遂至杜拾遺。
餘波被芝蘭，同功有塤箎。
嗟予晚聞道，未易等級推。
劇談每從容，瞠若莫可追。
閑窗念從公，兩脚如縶維。
探囊獲新句，亦足慰所思。